VSL Sklep II Cp 941/2019
Datum: 2019-07-30T02:00:00.000+02:00
ecli: ECLI:SI:VSLJ:2019:II.CP.941.2019
sodisce: Višje sodišče v Ljubljani
oddelek: Civilni oddelek
institut: oprostitev plačila sodnih taks - višina sodne takse - umik tožbe - soglasje k umiku tožbe
jedro: Pred odločitvijo o umiku tožbe ni mogoče pravilno odmeriti višine sodne takse za postopek.
zveza: ZST-1 člen 11. ZST-1 tarifna številka 1112. ZPP člen 188, 188/1

## Jedro

Pred odločitvijo o umiku tožbe ni mogoče pravilno odmeriti višine sodne takse za postopek.

## Izrek

Pritožbi se ugodi in se izpodbijani sklep razveljavi ter zadeva vrne sodišču prve stopnje v nov postopek.

## Obrazložitev

1. Z izpodbijanim sklepom je sodišče prve stopnje zavrnilo predlog tožnika za oprostitev plačila sodne takse in odločilo, da je dolžan sodno takso za postopek pred sodiščem prve stopnje v znesku 741,00 EUR plačati v 24-tih mesečnih obrokih po 30,87 EUR in kdaj zapadejo posamični mesečni obroki.

2. Laično pritožbo je vložil tožnik, v njej sodišču očita, da ni upoštevalo, da mu zaradi izvršb mesečno ostane le 673,84 EUR, kar ni dovolj niti za dostojno preživetje.

3. Predno je višje sodišče obravnavalo pritožbo, je tožnik podal izjavo, da umika tožbo.

4. Umik tožbe vpliva na odmero višine sodne takse. Skladno s tar. št. 1112 Zakona o sodnih taksah (ZST-1) se namreč v primeru umika tožbe pred razpisom naroka za glavno obravnavo taksa po tar. št. 1111 zniža na 1/3. Iz odredbe na list. št. 20 spisa je razvidno, da je bila tožba že poslana toženi stranki v odgovor in je toženka poziv za odgovor na tožbo 26. 4. 2019 prejela (k list. št. 20 spisa pripeta povratnica). Spis je bil na višje sodišče poslan pred potekom roka za odgovor na tožbo, zato ni razvidno, ali je bil odgovor na tožbo vložen. Od tega pa je odvisno, ali je za ustavitev postopka zaradi umika tožbe treba dobiti soglasje tožene stranke (prvi odstavek 188. člena Zakona o pravdnem postopku – ZPP). Ker pred odločitvijo o umiku tožbe ni mogoče pravilno odmeriti višine sodne takse za postopek, je moralo pritožbeno sodišče zaradi pravilne uporabe materialnega prava, na kar pazi po uradni dolžnosti (drugi odstavek 350. člena ZPP), pritožbi ugoditi in razveljaviti izpodbijani sklep ter zadevo vrniti sodišču prve stopnje, da bo odločilo o umiku tožbe in ponovno o taksni obveznosti tožnika (3. točka 365. člena ZPP).